"Семейно хлеботворчество" или изкуството да правиш хляб
By dete-bg25/03/2019Новини
В уикенда преди един от най-светлите християнски празници – Благовещение, фондация „За Нашите Деца“ организираха първото „Семейно хлеботворчество“, в което се включиха някои от нашите дарители и техните деца.
Защо „Семейно хлеботворчество“? Хлябът съпровожда човека през целия му жизнен път – от най-ранна детска възраст до неговия край. Символ е на семейството. Да месиш хляб, да спазваш традициите, да уважаваш хляба – това е урок, който се предава от баба на внучка или от майка на дъщеря. Хлябът е магическа връзка между поколенията. Хлябът и неговото приготвяне обединяват и сплотяват малките и „големите“ деца. Всеки хляб е самостоятелна творба. Старите майстори-хлебари казват, че рецептата за хубаво домашно печиво включва майсторлък, но най-вече много желание, добро сърце и щипка любов. Това са и някои от най-важните „съставки“, необходими, за да бъдеш добродеятел.
За да благодарим на нашите най-всеотдайни дарители за доверието и подкрепата, поканихме тях и техните деца да прекарат съботата си по малко по-нетрадиционен начин – в месене на хляб. Освен в точене и печене на вкусни произведения от тесто, запретнали ръкави и вързали бели престилки заедно рисувахме картини с брашно и играхме театър на трохите, който беше особено интересен за децата. Разказахме си кога последно направихме добро за непознат, опитахме се да намерим отговор на въпроса “Какво ни помага или пък пречи да правим добрини“. И разбира се – помечтахме за всички бъдещи поводи, в които заедно ще помогнем на още много деца да имат щастливо и слънчево детство.